Folket er dumt som en dør. To ud af tre vil ikke have skattelettelser. Er der en spindoktor til stede?

Det er 464 dage siden, at Liberal Alliances leder, Anders Samuelsen, meldte ud, at han ville vælte V-regeringen, hvis ikke topskatten blev sat ned med 5 procent for alle. Siden er der sket meget. Bare ikke med topskatten.

Men nu er der endelig nyt for alle, der har skatteletter som mærkesag. Ikke godt nyt, men nyt.

En meningsmåling, som Børsen bragte i mandags, viser, at to ud af tre danskere ikke vil have deres skat sat ned. Vi tager den lige igen: To ud af tre danskere vil i-k-k-e have skattelettelser. De er tilfredse med at betale den skat, de gør i dag, eller de vil ligefrem gerne betale mere i skat. Sådan siger et repræsentativt udsnit af den voksne befolkning til analyseinstituttet Greens, der har gennemført meningsmålingen for den liberale avis Børsen. Så det…

Nogen vil sige, at målingen viser, at danskerne ikke har forstået, hvad der er bedst for dem. Erhvervsorganisationer og tænketanke er enige om, at skattelettelser er til fordel for borgerne og gavnlige for dansk økonomi. Men danskerne synes at lide af det, som Karl Marx kaldte "falsk bevidsthed".

Bortset fra nogle enkelte steder i landet som Gentofte og Lyngby-Taarbæk og de pænere dele af Frederiksberg har befolkningen en forvrænget opfattelse af den ydre virkelighed, som Karl Marx forklarede fænomenet: At folk ikke forstår, hvad der egentlig er bedst for dem. De forstår ikke, mente Karl Marx, at det bedste for dem er at hænge nogle godsejere og afskaffe demokratiet. I 2017 forstår de ikke, at det bedste for dem er at betale noget mindre i skat.

Danskerne synes, helt fejlagtigt og under indflydelse af den falske bevidsthed, at samfundet egentlig er indrettet meget godt.

Hvad kan der gøres? Meningsmålingen viser, at det står slemt til: 45 pct. af danskerne vil hverken have skatten sat op eller ned, og 22 pct. er fortalere for, at skatten sættes op. Læg de to tal sammen. Så har du svaret på, hvor tæt Anders Samuelsen og erhvervsorganisationerne og tænketankene og de andre kapaciteter er på at have befolkningen bag sig. Eller "folket", som Karl Marx ville have kaldt det.

Men Karl Marx har beskrevet en løsning. Den er at lade være med at lytte til folket. Revolutionens fortrop skal hænge et passende antal godsejere, beslaglægge deres formuer og sætte de lovligt valgte politikere fra magten. Når folket så spørger, hvad dælen, der er gang i, svarer fortroppen, altså de klogeste, at man, i folkets navn, har ordnet alt på bedste måde. Nærmere oplysninger vil følge.

Når regeringen og Dansk Folkeparti i disse dage bøvler så kolossalt meget med at forhandle en skattereform og en finanslov på plads, ligger forklaringen måske lige for: At skattedelen er gået hen og blevet en tabersag.

Hvis Lars Løkke Rasmussen og Kristian Thulesen Dahl går ud gennem glasdørene sammen og forklarer, at de er blevet enige om at give skattelettelser til folket, ryster folket på hovedet. Hvis de derimod går ud gennem glasdørene sammen og forklarer, at de er blevet enige om at give mere velfærd til folket, tilsat et vognlæs strammere flygtningelove, råber folket hurra.

Det er svære tider. Falsk bevidsthed råder. Folket forstår ikke, hvad er bedst for dem. Skulle man anbefale erhvervsorganisationerne og tænketankene og de andre kapaciteter at råbe højt ud i lokalet: »Er her en spindoktor til stede? Det haster!«

Anders Heide Mortensen er kommentator på Finans og kommunikationsrådgiver. Cand.scient.pol. og tidligere pressechef i Erhvervsministeriet og Finansministeriet. Han kan kontaktes på anders@heidekom.dk.